Na temelju članka 289. Zakona o socijalnoj skrbi („Narodne novine“, broj 18/22, 46/22, 119/22, 71/23, 156/23 i 61/25) i članka 27. Statuta Grada Zadra („Glasnik Grada Zadra“, broj 9/09, 28/10, 3/13, 9/14, 2/15 – pročišćeni tekst, 3/18, 7/18 – pročišćeni tekst, 15/19, 2/20, 3/21, 14/23 – pročišćeni tekst), Gradsko vijeće Grada Zadra na ___ sjednici održanoj dana ______ 2026. godine donosi
ODLUKU
o socijalnoj skrbi

I. OPĆE ODREDBE
Članak 1.

(1) Ovom Odlukom o socijalnoj skrbi (u daljnjem tekstu: Odluka) utvrđuju se korisnici, prava iz sustava socijalne skrbi koje osigurava Grad Zadar (u daljnjem tekstu: Grad) te uvjeti, način, nadležnost i postupak za ostvarenje tih prava.  
(2) Pojedina prava iz ove Odluke propisana su Zakonom o socijalnoj skrbi (u daljnjem tekstu: Zakon), dok se veći dio prava odnosi na standard iznad razine propisane Zakonom.
Članak 2.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod. 
Članak 3.
(1) Poslove u vezi s ostvarivanjem prava iz socijalne skrbi propisanih ovom Odlukom obavlja Upravni odjel za socijalnu skrb i zdravstvo (u daljnjem tekstu: Upravni odjel), osim poslova koji se odnose na ostvarivanje prava na pomoć za podmirenje troškova boravka djece u predškolskim ustanovama, koje obavlja Upravni odjel za odgoj i školstvo.
(2) Provedbu pojedinih prava, osobito onih koja se odnose na pružanje socijalnih usluga, Upravni odjel može, u cijelosti ili djelomično, povjeriti drugim pravnim osobama ovlaštenima za pružanje tih usluga, o čemu zaključkom odlučuje Gradonačelnik, sukladno posebnim propisima. U tom se slučaju sklapa poseban ugovor o partnerstvu.
Članak 4.

Prava iz ove Odluke koja predstavljaju standard iznad prava propisanih Zakonom ostvaruju se sukladno raspoloživim sredstvima osiguranim u Proračunu Grada Zadra, osim ako ovom Odlukom nije drukčije propisano.
II. KORISNICI SOCIJALNE SKRBI

Članak 5.

(1) Korisnik prava iz socijalne skrbi (u daljnjem tekstu: korisnik) određen je Zakonom i ovom Odlukom.
(2) Prava iz socijalne skrbi utvrđena ovom Odlukom mogu ostvariti hrvatski državljani koji imaju prijavljeno prebivalište na području grada Zadra te ispunjavaju uvjete propisane ovom Odlukom.
(3) Prava iz socijalne skrbi utvrđena ovom Odlukom ostvaruju se uz uvjet hrvatskog državljanstva i prebivališta na području grada Zadra, osim ako je Zakonom ili ovom Odlukom drukčije propisano. 
III.  PRAVA IZ SOCIJALNE SKRBI  
Članak 6.

Prava iz socijalne skrbi obuhvaćaju:

A) NOVČANE NAKNADE, SUBVENCIJE I REFUNDACIJE
1. pravo na novčanu naknadu za troškove stanovanja

2. pravo na jednokratnu novčanu naknadu

3. pravo na mjesečnu novčanu naknadu za umirovljenike te korisnike nacionalne naknade za starije osobe
4. pravo na novčanu naknadu za umirovljenike povodom blagdana Uskrsa i Božića

5. pravo na novčanu naknadu za opremu novorođenog djeteta
6. pravo na pomoć za podmirenje troškova boravka djece u predškolskim ustanovama
7. pravo na jednokratnu novčanu naknadu za udomljenu djecu

8. pravo na subvenciju troškova boravka djece predškolskog uzrasta u obrtima za djelatnost dadilje

9. pravo na refundaciju troškova izvanškolskih aktivnosti

10. pravo na smještaj ili refundaciju troškova smještaja za roditelje djece na liječenju izvan grada Zadra
11. pravo na refundaciju troškova smještaja u privatnim domovima za starije i nemoćne osobe
12. pravo na pomoć za podmirenje dijela troškova slobodno ugovorene najamnine
B)  SOCIJALNE USLUGE
1. pravo na uslugu prehrane u pučkoj kuhinji te na uslugu socijalne samoposluge

2. pravo na privremeni smještaj za beskućnike u prihvatilištu ili prenoćištu

3. pravo na uslugu pomoći i njege u kući

4. pravo na uslugu Halo pomoć

5. pravo na usluge Posudionice medicinskih pomagala

6. pravo na besplatnu vožnju javnim gradskim prijevozom te na uslugu prijevoza za osobe s invaliditetom

7. pravo na uslugu rane intervencije

8. pravo na uslugu privremenog smještaja u prihvatilištu za žrtve nasilja u obitelji

9. podmirivanje pogrebnih troškova

10. poticanje rada udruga i volonterskog angažmana u pružanju usluga u sustavu socijalne skrbi.    
Članak 7.

Prava iz socijalne skrbi utvrđena u prethodnom članku ove Odluke ne mogu se prenositi na drugu osobu niti nasljeđivati.
Članak 8.

(1) Visinu pojedinih novčanih prava, subvencija, refundacija i dohodovne cenzuse za ostvarivanje prava navedenih u članku 6. ove Odluke za svaku proračunsku godinu određuje Gradonačelnik zaključkom.
(2) Zaključci iz stavka 1. ovoga članka objavljuju se u „Glasniku Grada Zadra“. 
IV.A NOVČANE NAKNADE, SUBVENCIJE I REFUNDACIJE
1. Pravo na novčanu naknadu za troškove stanovanja                                                  
Članak 9.

(1) Troškovi stanovanja obuhvaćaju najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade. 
(2) Sukladno Zakonu, jedinica lokalne samouprave dužna je korisnicima prava na zajamčenu minimalnu naknadu priznati pravo na troškove stanovanja. 
(3) Popis korisnika zajamčene minimalne naknade dostavlja Hrvatski zavod za socijalni rad – Područni ured Zadar.
(4) Na temelju dostavljenog popisa korisnika Upravni odjel osigurava isplatu naknade za troškove stanovanja.
(5) Sredstva za troškove stanovanja isplaćuju se korisnicima putem Financijske agencije (FINA), sukladno dostavljenom popisu korisnika.
(6) Naknada za troškove stanovanja priznaje se u visini od najmanje 30 % iznosa zajamčene minimalne naknade priznate samcu odnosno kućanstvu, a ako su stvarni troškovi stanovanja niži od tog iznosa, naknada se priznaje u visini stvarnih troškova stanovanja. 
2. Pravo na jednokratnu novčanu naknadu
Članak 10.
(1) Pravo na jednokratnu novčanu naknadu može se priznati samcu ili kućanstvu koje ispunjava uvjet prihoda utvrđen sukladno članku 8. ove Odluke, a koje zbog podmirenja izvanrednih troškova nastalih uslijed trenutačnih životnih okolnosti nije u mogućnosti podmiriti osnovne životne potrebe, i to zbog:
· teške bolesti (teže tjelesne ozljede i druge životno ugrožavajuće bolesti) nastale u posljednjih šest (6) mjeseci prije podnošenja zahtjeva,

· nabave nužnog ortopedskog pomagala koje nije obuhvaćeno pravima iz obveznog zdravstvenog osiguranja,

· smrti člana obitelji,

· nastanka veće materijalne štete uzrokovane požarom, poplavom ili drugom elementarnom nepogodom na stambenom objektu u kojem korisnik stanuje.
(2) Postupak za ostvarivanje prava na jednokratnu novčanu naknadu pokreće se na zahtjev stranke. Podnositelj zahtjeva dužan je dostaviti odgovarajuću dokumentaciju i dokaze kojima dokazuje postojanje okolnosti i potrebe za ostvarivanje prava.
(3) Uz zahtjev se prilaže:
· preslika osobne iskaznice,

· dokaz o prihodima svih članova kućanstva (bankovni izvodi i potvrda Porezne uprave),

· dokaz o postojanju potrebe koju nije moguće podmiriti vlastitim sredstvima (predračun, račun, medicinska dokumentacija, zapisnik o šteti i drugo),

· rješenje ili preporuka Hrvatskog zavoda za socijalni rad, ako je primjenjivo,

· preslika dokumenta iz kojeg je vidljiv broj računa podnositelja zahtjeva.
(4) Jednokratna novčana naknada može se odobriti najviše dva (2) puta tijekom jedne proračunske godine.
(5) Iznimno od stavka 4. ovoga članka, u osobito opravdanim slučajevima kada to opravdavaju težina životnih okolnosti ili visina nastalog troška, jednokratna novčana naknada može se odobriti više od dva (2) puta tijekom jedne proračunske godine i/ili u većem iznosu od iznosa utvrđenog zaključkom Gradonačelnika. O odobravanju naknade iz ovoga stavka, na prijedlog Upravnog odjela nadležnog za socijalnu skrb, odlučuje Gradonačelnik zaključkom.
3. Pravo na mjesečnu novčanu naknadu za umirovljenike te korisnike nacionalne naknade za starije osobe
Članak 11.

(1) Pravo na mjesečnu novčanu naknadu mogu ostvariti korisnici nacionalne naknade za starije osobe i umirovljenici koji imaju prebivalište na području grada Zadra, a čiji zbroj tuzemnih i inozemnih mirovina te dohodaka od rada ne prelazi iznos utvrđen sukladno članku 8. ove Odluke. 
(2) Podatke potrebne za ostvarivanje prava Grad pribavlja službenim putem od Hrvatskog zavoda za mirovinsko osiguranje.
(3) Korisnici koji uz hrvatsku mirovinu ostvaruju pravo na inozemnu mirovinu ili ostvaruju dohodak od rada dužni su Upravnom odjelu dostaviti dokaze o visini mirovine i primanja od rada potrebne za utvrđivanje prava na novčanu naknadu.
4. Pravo na novčanu naknadu za umirovljenike u povodu blagdana Uskrsa i Božića
Članak 12.

Pravo na novčanu naknadu mogu ostvariti umirovljenici koji su evidentirani na popisu umirovljenika Središnje službe Hrvatskog zavoda za mirovinsko osiguranje i čiji zbroj tuzemnih i inozemnih mirovina te dohodaka od rada ne prelazi iznos utvrđen sukladno članku 8. ove Odluke. 
5. Pravo na novčanu naknadu za opremu novorođenog djeteta

Članak 13.

(1) Pravo na novčanu naknadu za opremu novorođenog djeteta priznaje se jednom od roditelja novorođenog djeteta, pod uvjetom da je državljanin Republike Hrvatske te da ima neprekidno prijavljeno prebivalište na području grada Zadra najmanje godinu dana neposredno prije rođenja djeteta. Također, uvjet za ostvarivanje prava jest da i novorođeno dijete ima prijavljeno prebivalište na području grada Zadra.

(2) Ako jedan od roditelja nema prijavljeno prebivalište na području grada Zadra, dužan je priložiti potvrdu nadležnog tijela jedinice lokalne samouprave prema mjestu svog prebivališta kojom dokazuje da nije ostvario pravo na novčanu naknadu za opremu novorođenog djeteta u toj jedinici.
(3) Naknadne prijave prebivališta roditelja ili novorođenog djeteta, odnosno promjene prebivališta izvršene nakon rođenja djeteta, ne uzimaju se u obzir u postupku ostvarivanja prava na novčanu naknadu.
(4) Visina novčane naknade za opremu novorođenog djeteta utvrđuje se ovisno o broju prethodno rođene djece u obitelji, sukladno članku 8. ove Odluke. 
(5) Pravo na novčanu naknadu ostvaruje se po službenoj dužnosti, na temelju podataka iz službenih evidencija kojima raspolažu nadležna tijela prilikom prijave rođenja djeteta u matičnom uredu.
6. Pravo na pomoć za podmirenje troškova boravka djece u predškolskim ustanovama

Članak 14.

(1) Pravo na subvenciju troškova cjelodnevnog boravka djece u predškolskim ustanovama mogu ostvariti roditelji koji imaju prebivalište na području grada Zadra te ispunjavaju jedan od sljedećih uvjeta:

·  uvjet korištenja doplatka za djecu,

·  socijalni uvjet – korisnici su prava na zajamčenu minimalnu naknadu    

 ostvarenu na temelju rješenja nadležnog Hrvatskog zavoda za socijalni rad,

·  uvjet obitelji s četvero i više djece,

·  poseban uvjet.

(2) Zahtjev za ostvarivanje prava na subvenciju troškova boravka djeteta u predškolskoj ustanovi podnosi se Upravnom odjelu za odgoj i školstvo, uz koji se, ovisno o uvjetu iz stavka 1. ovog članka, prilaže:

· preslika osobnih iskaznica jednog roditelja
· preslika rodnog lista djeteta koje pohađa predškolsku ustanovu, a za obitelji s četvero i više djece i preslike rodnih listova sve djece te izjava o članovima zajedničkog kućanstva,
· potvrda o upisu djeteta u predškolsku ustanovu,
· potvrdu Hrvatskog zavoda za socijalni rad o korištenju prava iz sustava socijalne skrbi o ostvarenju prava na zajamčenu minimalnu naknadu (socijalni uvjet),

· rješenje o priznavanju prava na doplatak za djecu za tekuću godinu (uvjet korištenja doplatka za djecu),
· rješenje Hrvatskog zavoda za socijalni rad ili stručnog tima dječjeg vrtića, odnosno rješenje o priznavanju prava  na inkluzivni dodatak za dijete koje pohađa predškolsku ustanovu (poseban uvjet).

(3) Roditelj koji ispunjavaju jedan od uvjeta iz stavka 1. ovog članka ostvaruju pravo na subvenciju troškova cjelodnevnog boravka djeteta u predškolskoj ustanovi u iznosu utvrđenom sukladno članku 8. ove Odluke. 
7. Pravo na jednokratnu novčanu naknadu za udomljenu djecu

Članak 15.

(1) Pravo na jednokratnu novčanu naknadu ostvaruju udomljena djeca koja imaju prebivalište na području grada Zadra te udomljena djeca smještena u udomiteljskoj obitelji čiji udomitelj ima prebivalište na području grada Zadra.
(2) Za utvrđivanje prava na jednokratnu novčanu naknadu Upravni odjel koristi podatke iz evidencije udomitelja i udomljene djece koju vodi Hrvatski zavod za socijalni rad.

(3) Jednokratna novčana naknada dodjeljuje se jednom godišnje i isplaćuje udomitelju u čijoj se obitelji dijete nalazi.
8. Pravo na subvenciju troškova boravka djece predškolskog uzrasta u obrtima za djelatnost dadilje

Članak 16.

(1) Pravo na subvenciju za troškove čuvanja, brige i skrbi za djecu predškolske dobi, od navršenih šest mjeseci života do polaska u osnovnu školu, smještenu u obrtima registriranim za obavljanje djelatnosti dadilje na području grada Zadra, mogu ostvariti roditelji odnosno skrbnici pod uvjetom da:

· su oba roditelja zaposlena, odnosno jedan roditelj u slučaju samohranog roditelja,

· dijete nakon provedenog upisnog postupka u tekućoj pedagoškoj godini, zbog ograničenih smještajnih kapaciteta, nije upisano u predškolsku ustanovu uvrštenu u Plan mreže dječjih vrtića na području grada Zadra.
(2) Iznimno od stavka 1. podstavka 1. ovoga članka, pravo se može priznati i kada jedan roditelj nije zaposlen ako je drugi roditelj pomorac bez važećeg ugovora o radu, nije zdravstveno sposoban skrbiti o djetetu ili postoje druge osobito opravdane okolnosti.

(3) Uz zahtjev se prilaže:

· preslika rodnog lista djeteta,
· potvrda o prebivalištu roditelja i djeteta,
· preslika ugovora sklopljenog između obrta za dadilje i roditelja,
· potvrda najmanje dvije predškolske ustanove da je roditelj u tekućoj pedagoškoj godini podnio prijavu za upis djeteta i da dijete nije upisano, ili 
· rješenje HZZO-a o prestanku roditeljskog dopusta (ako je u trenutku podnošenja prijava za upis u predškolske ustanove roditelj koristio dopust te zato nije podnio zahtjev za upis),
· dokaz o zaposlenju za oba roditelja (ugovor o radu ili potvrda HZMO-a o radnopravnom statusu, ne stariju od 3 mjeseca).
9. Pravo na refundaciju troškova izvanškolskih aktivnosti

Članak 17.

(1) Pravo na refundaciju troškova izvanškolskih aktivnosti ostvaruje:

· roditelj odnosno skrbnik djeteta osnovnoškolske dobi na čije je ime doneseno rješenje o priznavanju prava na doplatak za djecu, ili

· roditelj odnosno skrbnik djeteta osnovnoškolske dobi koje ostvaruje pravo na inkluzivni dodatak.

(2) Pravo se ostvaruje za jednu izvanškolsku aktivnost po djetetu.
(3) Za ostvarivanje prava uz zahtjev se prilaže sljedeća dokumentacija:

· preslika rodnog lista djeteta,
· preslika važeće osobne iskaznice ili potvrda o prebivalištu roditelja odnosno skrbnika te djeteta za koje se podnosi zahtjev,
· potvrda o mjesečnoj uplati troškova izvanškolske aktivnosti,
· preslika rješenja o priznavanju prava na doplatak za djecu ili preslika rješenja o priznavanju prava na inkluzivni dodatak,
· preslika dokumenta na kojem je vidljiv broj tekućeg računa podnositelja zahtjeva.

(4) Visina refundacije troškova izvanškolskih aktivnosti utvrđuje se sukladno članku 8. ove Odluke. 
10.Pravo na smještaj ili refundaciju troškova smještaja za roditelje djece na liječenju izvan grada Zadra

Članak 18.

(1) Pravo na smještaj u stanu koji je u vlasništvu Grada, a nalazi se izvan grada Zadra, ostvaruju roditelji ili skrbnici djece koja se zbog težih bolesti, za koje u Općoj bolnici Zadar ne postoji mogućnost pružanja adekvatne zdravstvene skrbi, moraju liječiti u drugim zdravstvenim ustanovama na području Republike Hrvatske.

(2) Pravo na smještaj ostvaruju i roditelji ili skrbnici djece koja zbog zdravstvenog stanja izvan grada Zadra pohađaju terapijske, rehabilitacijske ili stručne programe u udrugama, rehabilitacijskim centrima ili drugim ovlaštenim ustanovama koje nisu bolničke ustanove.

(3) Djeca upućena na bolničko liječenje imaju prednost pri dodjeli smještaja u stanu. 

(4) Pravo na smještaj ostvaruje se prema redoslijedu zaprimanja zahtjeva u Upravnom odjelu.

(5) Uz zahtjev se prilaže:

· rodni list djeteta,
· preslika osobnih iskaznica roditelja ili skrbnika,
· medicinska dokumentacija o potrebi liječenja, terapije ili rehabilitacije izvan Zadra (preporuka liječnika opće prakse ili preslika uputnice i nalaza specijalista). 

Po završetku liječenja, terapije ili rehabilitacije:
· potvrda da je dijete boravilo u bolnici, udruzi, rehabilitacijskom centru ili drugoj ustanovi izvan grada Zadra. 

(6) Roditelji ili skrbnici djece koja se zbog težih bolesti, za koje u Općoj bolnici Zadar ne postoji mogućnost pružanja adekvatne zdravstvene skrbi, moraju liječiti u drugim zdravstvenim ustanovama na području Republike Hrvatske, ostvaruju pravo na refundaciju troškova smještaja u slučaju kada:
· svi stanovi u vlasništvu Grada, namijenjeni za smještaj, budu privremeno popunjeni, ili

· dijete upućeno na liječenje boravi u gradu u kojem Grad nema u svom vlasništvu stanove namijenjene za navedenu svrhu.
(7) U slučajevima iz prethodnih alineja refundacija se odobrava za troškove smještaja u stanovima koje roditelji odnosno skrbnici sami osiguraju.  Visina refundacije za troškove smještaja u stanovima koje roditelji/skrbnici sami osiguraju utvrđuje se sukladno članku 8. ove Odluke. 
(8) Uz zahtjev se prilaže:
· rodni list djeteta,
· preslika osobne iskaznice roditelja ili skrbnika,
· ugovor o najmu stana i potvrda o uplati troškova smještaja,
· medicinska dokumentacija o potrebi liječenja izvan grada Zadra (preslika uputnice i nalaza specijalista). 
Po završetku liječenja:
· potvrda da je dijete boravilo u bolnici izvan grada Zadra.
11. Pravo na refundaciju troškova smještaja u privatnim domovima za starije i nemoćne osobe

                                                        Članak 19.
(1) Pravo na refundaciju troškova smještaja mogu ostvariti starije i nemoćne osobe pod uvjetom da:
· imaju prebivalište na području grada Zadra najmanje 5 godina do dana podnošenja zahtjeva,
· mjesečni iznos njihove neto mirovine ne prelazi iznos utvrđen sukladno članku 8. ove Odluke, ili primaju nacionalnu naknadu za starije osobe, ili nemaju nikakvih primanja,
· su smještene u privatnom smještaju (domovi sa statusom ustanove, obiteljski domovi itd.) koji ima licencu za rad, a sjedište ima ili usluge pruža na području grada Zadra.
(2) Pravo na refundaciju troškova smještaja ne mogu ostvariti starije i nemoćne osobe čiji smještaj sufinancira Hrvatski zavod za socijalni rad ili su smještene u ustanovama čiji je osnivač Republika Hrvatska, jedinica područne (regionalne) samouprave ili druga pravna osoba s javnom ovlasti.
(3) Uz zahtjev se prilaže:
· potvrda o prebivalištu korisnika,
· potvrda o visini mirovine,
· preslika ugovora s privatnim domom,
· potvrda o mjesečnim uplatama,
· preslika tekućeg računa za uplatu sredstava.
12. Pravo na pomoć za podmirenje dijela troškova slobodno ugovorene najamnine
Članak 20.
(1) Pravo na pomoć za podmirenje dijela troškova slobodno ugovorene najamnine može ostvariti samac ili kućanstvo koje, nakon podmirenja troškova slobodno ugovorene najamnine, nema dovoljno sredstava za podmirenje osnovnih životnih potreba.

(2) Pravo iz stavka 1. ovoga članka može se priznati samcu ili kućanstvu koje ispunjava sljedeće uvjete:

· ima prebivalište na području grada Zadra, 
· ispunjava uvjet prihoda utvrđen sukladno članku 8. ove Odluke,

· korisnik je zajamčene minimalne naknade priznate od strane Hrvatskog zavoda za socijalni rad ili korisnik nacionalne naknade za starije osobe,

· nije vlasnik stana, kuće ili druge useljive nekretnine namijenjene stanovanju, ili je vlasnik nekretnine koja zbog svojih stambenih, higijenskih ili tehničkih karakteristika nije pogodna za stanovanje.

(3) Pravo na pomoć za podmirenje dijela troškova slobodno ugovorene najamnine ostvaruje se uz predočenje ugovora o najmu stana sklopljenog u pisanom obliku, ovjerenog kod javnog bilježnika i prijavljenog nadležnoj Poreznoj upravi.
(4) Pravo na pomoć za podmirenje dijela troškova slobodno ugovorene najamnine ne može ostvariti najmoprimac:

· ako on ili članovi njegova kućanstva nemaju prijavljeno prebivalište na području grada Zadra, 
· ako stan ili dio stana daje u podnajam,

· ako stan ili dio stana ne koristi za stanovanje ili ga koristi za druge namjene,

· ako je ugovor o najmu sklopljen sa srodnikom u ravnoj liniji (roditelj, dijete, baka, djed) ili pobočnoj liniji (brat, sestra),

· ako on ili članovi njegova kućanstva imaju u vlasništvu ili suvlasništvu drugu useljivu nekretninu prikladnu za stanovanje.
(5) Visina pomoći za podmirenje dijela troškova slobodno ugovorene najamnine može iznositi najviše do 40 % mjesečnog iznosa slobodno ugovorene najamnine utvrđene ugovorom o najmu.
(6) Novčana sredstva isplaćuju se korisniku na njegov bankovni račun ili zaštićeni račun, u pravilu do kraja mjeseca za prethodni mjesec.
(7) Korisnik je dužan prijaviti svaku promjenu činjenica i okolnosti koje utječu na ostvarivanje prava iz ovoga članka u roku od petnaest (15) dana od dana nastanka promjene.

IV.B SOCIJALNE USLUGE     
1. Pravo na uslugu prehrane u pučkoj kuhinji te na uslugu socijalne samoposluge

                                                          Članak 21.

(1) Sukladno Zakonu, veliki gradovi i gradovi sjedišta županija dužni su u svojim proračunima osigurati sredstva za uslugu prehrane u pučkim kuhinjama. Pravo mogu ostvariti osobe koje nemaju dovoljno sredstava za zadovoljavanje osnovnih životnih potreba. 
(2) Pored pučke kuhinje, socijalno ugroženim osobama osiguravaju se minimalni egzistencijalni uvjeti i pružanjem materijalne pomoći u prehrambenim i drugim proizvodima u socijalnoj samoposluzi. 
(3) Pružanje usluga pučke kuhinje i socijalne samoposluge ostvaruje se u suradnji s Caritasom Zadarske nadbiskupije.
2. Pravo na privremeni smještaj za beskućnike u prihvatilištu ili prenoćištu
                                                      Članak 22.
(1) Beskućnik je osoba koja nema mjesto stanovanja niti sredstva kojima bi mogla podmiriti troškove stanovanja, te boravi na javnim ili drugim mjestima koja nisu namijenjena za stanovanje.
(2) Skrb o ovoj kategoriji građana, sukladno Zakonu, u nadležnosti je velikih gradova i gradova sjedišta županija.
(3) Beskućniku se može priznati pravo na privremeni smještaj u kriznim situacijama, a isti može trajati dok se ne ostvari povratak u vlastitu ili udomiteljsku obitelj ili se smještaj ne osigura na drugi način. 
(4) Pružanje usluga prenoćišta ostvaruje se u suradnji s Caritasom Zadarske nadbiskupije.

3. Pravo na uslugu pomoći i njege u kući
Članak 23.

(1) Usluga pomoći i njege u kući može obuhvatiti:
· organiziranje prehrane (nabavu i dostavu gotovih obroka u kuću, nabavu živežnih namirnica),
· obavljanje kućanskih poslova (pospremanje stana, donošenje ogrjeva, organiziranje pranja i glačanja rublja, nabavu lijekova i drugih potrepština), 
· održavanje osobne higijene (pomoć u oblačenju i svlačenju, kupanju i obavljanju drugih higijenskih potreba),
· razgovor i druženje radi prevladavanja osamljenosti i socijalne izoliranosti,
· zadovoljavanje drugih svakodnevnih potreba korisnika. 
(2) Pravo na uslugu pomoći i njege u kući priznaje se osobi kojoj je zbog starosti, privremenog ili trajnog tjelesnog, mentalnog, intelektualnog ili osjetilnog oštećenja, ili zbog trajnih promjena u zdravstvenom stanju prijeko potrebna pomoć i njega druge osobe, ako:
· pomoć i njegu ne mogu u potrebnom opsegu pružiti ili osigurati roditelj, skrbnik, bračni ili izvanbračni drug ili djeca, 
· pružanje pomoći i njege u kući nije osigurano ugovorom o doživotnom ili dosmrtnom uzdržavanju, 
· osoba nije otuđila nekretnine posljednjih godinu dana prije dana podnošenja zahtjeva za priznavanje prava.
(3) Zahtjev za ostvarivanje prava na uslugu pomoći i njege u kući podnosi se Domu za odrasle osobe Sv, Frane Zadar, a o pravu na uslugu odlučuje Upravni odjel rješenjem.
(4) Uz zahtjev se prilaže:

· preslika osobne iskaznice korisnika,
· medicinska dokumentacija,
· potvrda o visini mirovine,
· izjava o članovima zajedničkog kućanstva,
· dokazi o prihodima svih članova kućanstva,
· potvrda nadležnog suda o (ne)sklapanju ugovora o doživotnom ili dosmrtnom uzdržavanju,
· potvrda Porezne uprave da korisnik u posljednjih godinu dana nije otuđio nekretnine veće vrijednosti,
· presliku pravomoćnog rješenja Hrvatskog zavoda za socijalni rad o priznavanju prava na inkluzivni dodatak.
4. Pravo na uslugu Halo pomoć 
Članak 24.
(1) Usluga Halo pomoć suvremeni je oblik skrbi za starije i nemoćne osobe bez odgovarajuće obiteljske potpore. 
(2) Usluga predstavlja oblik skrbi na daljinu, kojom se, uz pomoć posebnih alarmnih uređaja, omogućuje pravodobna intervencija u slučaju potrebe, čime se starijim osobama osigurava veća sigurnost i neovisnost pri boravku u vlastitom domu.
(3) Pružanje usluge ostvaruje se u suradnji s Domom za odrasle osobe Sv. Frane Zadar.

5. Pravo na usluge Posudionice medicinskih pomagala
                                               Članak 25.
(1) Posudionica medicinskih pomagala osnovana je s ciljem poboljšanja zdravstvene skrbi i kvalitete života slabije pokretnih, nepokretnih i palijativnih pacijenata, kao i pomoći članovima obitelji i profesionalcima koji o njima skrbe.
(2) Usluga posudbe besplatna je i dostupna svim građanima s područja Zadarske županije kojima je privremeno potrebna posudba medicinskih pomagala, a nakon prestanka potrebe korisnici su ih dužni vratiti.
(3) Posudionicu medicinskih pomagala vodi Dom za odrasle osobe Sv. Frane Zadar.
6. Pravo na besplatnu vožnju javnim gradskim prijevozom te na uslugu prijevoza za osobe s invaliditetom
Članak 26.

(1) Pravo na besplatno korištenje javnog gradskog prijevoza mogu ostvariti:

· svi umirovljenici, bez obzira na visinu mirovine, te osobe starije od 65 godina koje ne ostvaruju pravo na mirovinu,
· svi članovi obitelji koji koriste pravo na zajamčenu minimalnu naknadu, 

· osobe oboljele od PTSP-a,
· roditelji poginulih hrvatskih branitelja iz Domovinskog rata,
· civilni stradalnici iz Domovinskog rata,
· osobe s intelektualnim teškoćama,
· osobe s invaliditetom te njihovi osobni asistenti odnosno pratitelji,
· dobrovoljni darivatelji krvi – muškarci s 40 i više davanja te žene s 25 i više davanja,
· osobe s tjelesnim oštećenjem organizma od 70% i više te njihovi osobni asistenti odnosno pratitelji,
· osobe s invaliditetom 3. i 4. skupine funkcionalnog oštećenja te njihovi osobni asistenti odnosno pratitelji.
(2) Uz zahtjev se prilaže:

· preslika osobne iskaznice,
· potvrda Područne službe HZMO-a o visini mirovine (ili o tome da korisnik ne ostvaruje pravo na mirovinu),

· potvrdu Hrvatskog zavoda za socijalni rad o korištenju prava iz sustava socijalne skrbi o ostvarenju prava na zajamčenu minimalnu naknadu, 
· isprava kojom se dokazuje status na temelju kojeg se ostvaruje pravo na besplatno korištenje javnog gradskog prijevoza (npr. rješenje nadležnog tijela),
· potvrda Crvenog križa Zadar o darivanju krvi,
· rješenje HZMO-a ili nalaz i mišljenje tijela vještačenja o postotku tjelesnog oštećenja,
· rješenje HZMO-a ili nalaz i mišljenje tijela vještačenja o funkcionalnoj sposobnosti.

Članak 27.
(1) Osobe s invaliditetom koje se kreću pomoću invalidskih kolica, kao i osobe s teškim motoričkim smetnjama, imaju pravo na besplatnu uslugu organiziranog prijevoza na području grada Zadra, posebno prilagođenim kombi vozilom. 
(2) Usluge javnog gradskog prijevoza i prijevoza za osobe s invaliditetom obavlja trgovačko društvo „Liburnija d.o.o. Zadar.”                                   
7. Pravo na uslugu rane intervencije
Članak 28.
(1) Usluga rane intervencije obuhvaća stručnu i poticajnu pomoć djetetu kod kojeg je u ranoj dobi utvrđeno odstupanje u razvoju, razvojni rizik ili razvojne poteškoće, u pravilu do navršene treće, a najdulje do navršene sedme godine života, kao i stručnu i savjetodavnu pomoć roditeljima radi poticanja djetetova razvoja i uključivanja u zajednicu. Nakon pribavljenog nalaza i mišljenja liječnika specijalista neonatologa ili pedijatra, stručne osobe s posebnom edukacijom iz područja rane intervencije donose procjenu o trajanju, učestalosti i obliku pružanja usluge rane intervencije te pružaju stručnu pomoć djeci i savjetodavnu pomoć njihovim roditeljima u Kabinetu za ranu intervenciju, a po potrebi i u obitelji korisnika. 
(2) Usluga rane intervencije namijenjena je svim građanima grada Zadra s djecom kojoj je potrebna navedena stručna podrška. Uslugu rane intervencije pruža Dom zdravlja Zadarske županije.
8. Pravo na uslugu privremenog smještaja u prihvatilištu za žrtve nasilja u obitelji

                                             Članak 29.
(1) Žrtve obiteljskog nasilja, kako bi se zaštitile od daljnjeg zlostavljanja, imaju mogućnost korištenja usluge privremenog smještaja u posebnom prihvatilištu, tzv. sigurnoj kući, koje je u vlasništvu Grada i nalazi se na tajnoj adresi. 
(2) Žrtve obiteljskog nasilja u prihvatilištu mogu ostati do šest mjeseci, a u izuzetnim slučajevima do godinu dana. 
(3) U prihvatilištu se korisniku osigurava privremeni smještaj, podmirenje osnovnih životnih potreba te savjetodavna, psihološka i pravna podrška radi ublažavanja posljedica nasilja, osobito nad ženama i djecom.
(4) Procjenu i rješenje o potrebi smještaja žrtava obiteljskog nasilja u prihvatilište donosi Hrvatski zavod za socijalni rad – Područni ured Zadar, a uslugu privremenog smještaja pruža Udruga za pomoć ženi i djetetu „Duga“. 
9. Podmirivanje pogrebnih troškova
Članak 30.
(1) Podmirivanje pogrebnih troškova (osnovna pogrebna oprema i troškovi ukopa) može se ostvariti u slučajevima kada je preminula osoba imala prijavljeno prebivalište na području grada Zadra te nema članova obitelji koji su dužni ili mogu organizirati i podmiriti troškove pogreba, odnosno kada su članovi obitelji nepoznati ili nepoznatog boravišta.

(2) Podmirivanje pogrebnih troškova ne može se ostvariti:

· u slučajevima koji su sukladno Zakonu u nadležnosti Hrvatskog zavoda za socijalni rad,

· ako je preminula osoba u trenutku smrti imala imovinu veće vrijednosti,

· ako je preminula osoba za života sklopila ugovor o doživotnom ili dosmrtnom uzdržavanju.

(3) Postupak za podmirivanje pogrebnih troškova pokreće se na temelju obavijesti trgovačkog društva Nasadi d.o.o. o potrebi podmirivanja pogrebnih troškova. Hrvatski zavod za socijalni rad dostavlja obavijest o tome ima li preminula osoba članove obitelji odnosno postoji li osoba koja je dužna ili može organizirati i podmiriti troškove pogreba.

(4) Ako se utvrdi da ne postoji osoba koja je dužna ili može organizirati i podmiriti troškove pogreba, Grad podmiruje troškove pogreba trgovačkom društvu Nasadi d.o.o., na temelju računa za izvršene usluge.

10. Poticanje rada udruga i volonterskog angažmana u pružanju usluga u sustavu socijalne skrbi
Članak 31.
(1) Upravni odjel potiče rad udruga na način da objavom godišnjeg javnog natječaja odobrava financijsku potporu za provedbu njihovih programa i projekata, sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15 i 37/21). 
(2) Financiranjem udruga iz područja socijalne skrbi omogućava se provođenje programa koji uključuju volontere, čime se razvija solidarnost i poboljšava dostupnost i kvaliteta socijalnih usluga u zajednici.
V. NADLEŽNOST I POSTUPAK

Članak 32.

(1) Postupak za ostvarivanje prava propisanih ovom Odlukom pokreće se na zahtjev stranke, osim ako je ovom Odlukom za pojedino pravo propisano da se ostvaruje po službenoj dužnosti ili na temelju podataka iz službenih evidencija.

(2) Zahtjev se podnosi Upravnom odjelu na propisanom obrascu, neposredno u pisarnici Grada, putem aplikacije eZadrani ili na drugi način propisan posebnim propisom, osim ako je ovom Odlukom drukčije određeno.

(3) Uz zahtjev se prilaže dokumentacija kojom se dokazuje ispunjavanje uvjeta za ostvarivanje prava. Način dokazivanja uvjeta i potrebna dokumentacija mogu se detaljnije urediti posebnim aktom Gradonačelnika.

(4) Postupak za ostvarivanje prava propisanih ovom Odlukom smatra se hitnim.
(5) Upravni odjel obrađuje osobne podatke podnositelja zahtjeva i korisnika prava iz ove Odluke u svrhu ostvarivanja prava iz socijalne skrbi, sukladno propisima kojima se uređuje zaštita osobnih podataka.
Članak 33.
(1) O zahtjevu za ostvarivanje prava propisanih ovom Odlukom odlučuje Upravni odjel rješenjem.

(2) Pravo se priznaje i ostvaruje od dana podnošenja urednog zahtjeva, osim ako je ovom Odlukom za pojedino pravo drukčije određeno, u kojem slučaju se pravo priznaje i ostvaruje od dana određenog ovom Odlukom. 
(3) Korisnik kojem je priznato pravo propisano ovom Odlukom dužan je Upravnom odjelu prijaviti svaku promjenu činjenica i okolnosti koje utječu na daljnje korištenje ili opseg prava, u roku od 15 dana od dana nastanka promjene.

(4) Ako se promijene činjenice i okolnosti o kojima ovisi ostvarivanje pojedinog prava propisanog ovom Odlukom, Upravni odjel donosi novo rješenje.
Članak 34.

(1) Korisnik koji je ostvario neko pravo iz socijalne skrbi propisano ovom Odlukom dužan je vratiti neosnovano primljenu novčanu naknadu ako:

· je pravo ostvario na temelju neistinitih ili netočnih podataka za koje je on ili njegov skrbnik znao ili je morao znati da su neistiniti ili netočni, odnosno na drugi protupravan način,
· je pravo ostvario zato što on ili njegov skrbnik nije prijavio promjenu koja utječe na gubitak ili opseg prava, a za što je znao ili je morao znati,
· mu je isplaćena naknada na koju nije imao pravo prema rješenju ili je isplaćena u većem iznosu od iznosa određenog u rješenju.
(2) Kada Upravni odjel za socijalnu skrb i zdravstvo, odnosno Upravni odjel za odgoj i školstvo, utvrdi okolnosti iz prethodnog stavka, pozvat će korisnika da neosnovano primljenu naknadu vrati u roku od 15 dana od dana zaprimanja obavijesti o utvrđenim okolnostima.
(3) Upravni odjel može s korisnikom sklopiti nagodbu o načinu i vremenu povrata neosnovano primljene novčane naknade, pri čemu se uzima u obzir imovno stanje i socijalni položaj korisnika.
VI. PRIJELAZNE I ZAVRŠNE ODREDBE
Članak 35.

(1) Danom stupanja na snagu ove Odluke prestaju važiti:
· Odluka o socijalnoj skrbi („Glasnik Grada Zadra“, broj 15/17),
· Odluka o izmjeni i dopuni Odluke o socijalnoj skrbi („Glasnik Grada Zadra“, broj 2/26),
· Odluka o smještaju za roditelje djece koja se zbog težih oboljenja moraju liječiti izvan Zadra („Glasnik Grada Zadra“, broj 8/23),
· Odluka o uvjetima i načinu sufinanciranja boravka djece predškolskog uzrasta u obrtima za djelatnost dadilja („Glasnik Grada Zadra“, broj 19/24),
· Odluka o sufinanciranju smještaja starijih i nemoćnih osoba u privatnim domovima („Glasnik Grada Zadra“, broj 19/24),
· Odluka o sufinanciranju troškova izvanškolskih aktivnosti („Glasnik Grada Zadra“, broj 25/25),
· Odluka o mjesečnoj naknadi za umirovljenike te korisnike nacionalne naknade za starije osobe („Glasnik Grada Zadra“, broj 25/25).

(2) Postupci započeti prije dana stupanja na snagu ove Odluke dovršit će se prema odredbama Odluka iz  stavka 1.ovog članka, odnosno Odluka koje su bile na snazi u vrijeme pokretanja postupka.
Članak 36.

(1) Gradonačelnik će u roku od 90 dana od dana stupanja na snagu ove Odluke donijeti zaključke kojima će utvrditi visinu prava i dohodovne cenzuse za nova prava propisana ovom Odlukom.
(2) Zaključci o utvrđivanju visine prava i dohodovnih cenzusa doneseni na temelju odluka iz članka 41. ove Odluke ostaju na snazi do donošenja zaključaka iz stavka 1. ovoga članka. 
Članak 37.
Ova Odluka stupa na snagu osmoga dana od dana objave u „Glasniku Grada Zadra“.
KLASA: 

URBROJ: 
Zadar, _______ 2026.
GRADSKO VIJEĆE GRADA ZADRA

